Hussein al-Taee

Lapsuus ja nuoruus

Al-Taee syntyi Bagdadissa vuonna 1983. Hän on upseerin perheen vanhin poika seitsemästä lapsesta. Hänen isänsä Asaad Al-Taee kuului diktaattori Saddam Husseinia vastustaneeseen maanalaiseen vastarintaliikkeeseen ja oli kahdeksan vuotta vankiloissa, kunnes hänet armahdettiin Saddam Husseinin syntymäpäivän kunniaksi. Vuosikymmenen puolivälissä perhe pakeni Irakin ja Iranin sotaa shiiamuslimeille pyhään Najafin kaupunkiin ja perusti sinne maatilansa viljelyksille pikkelssi-tehtaan.
Vuonna 1991 perhe pakeni Persianlahden sotaa Saudi-Arabiaan. Al-Taeen mukaan perhe pääsi YK:n tuella rajan yli Rafhan pakolaisleirille, jossa he asuivat kolme vuotta.
Al-Taeen perhe tuli Suomeen kiintiöpakolaisina Valkeakoskelle marraskuussa 1993, josta perhe muutti pääkaupunkiseudulle Vantaalle, asuen ensin Koivukylässä ja sitten Myyrmäessä. Myyrmäessä al-Taeen isä perusti itämaisten elintarvikkeiden kaupan ja jatkoi oppositiotoimintaa Saddam Husseinia vastaan.
Kun Yhdysvallat 2000-luvun alussa hyökkäsi Irakiin ja Saddam Hussein teloitettiin, Al-Taeen vanhemmat sekä osa pienemmistä sisaruksista muuttivat takaisin Irakiin. Isä Asaad al-Taeesta tuli sittemmin islamistista SCIRI-puoluetta edustanut Najafin maakunnan kuvernööri ja myöhemmin Irakin Puolan-suurlähettiläs.

Koulutus

Al-Taee  on suorittanut tradenomi (AMK) -tutkinnon Metropoliassa ja BA-tutkinnon Lincolnin yliopistossa, Isossa-Britanniassa. Hän on myös suorittanut korkeakoulututkinnon kansainvälisen liiketalouden ohjelmassa Varsovan yliopistossa: opinnäyte käsitteli Irakin eläkeuudistusta. Al-Taeen LinkedIn -profiilissa mainittiin vielä kesäkuussa 2019 koulutuksena kaksi maisterintutkintoa Varsovan yliopistosta Puolasta.

Asiantuntijatyö

Al-Taee on avustanut Irakin-suurlähettilästä. Hän esiintyi vuonna 2008 Najafin maakunnan edustajana Suomessa.
Vuonna 2014 al-Taee alkoi työskennellä Martti Ahtisaaren perustamassa konfliktinratkaisujärjestö CMI:ssä. Järjestö on välittänyt neuvotteluja esimerkiksi Irakin laajan kansallisen sovinnon strategian laatimiseksi. Helsingin Sanomien mukaan CMI on päässyt rauhanvälittäjänä Irakissa ainutlaatuiseen asemaan.
Al-Taee on uransa aikana vieraillut useissa kouluissa Ahtisaari-päivien yhteydessä puhumassa rauhantyöstä.
Julkisissa esiintymisissään al-Taee on korostanut terrorismin taustalla olevien juurisyiden kitkemistä. Hänen mukaansa terrorismista ei voida päästä eroon vain sotatoimilla, vaan on ratkottava syitä, jotka saavat ihmiset kannattamaan ääriajattelua. Rahoituskanavien kuivattamisen lisäksi on pureuduttava turvattomuuteen, osattomuuteen ja näköalojen puutteeseen.
Al-Taeen mukaan on olennaista, että kaikki irakilaiset voisivat tuntea olevansa samanarvoisia kansalaisia valtion edessä. Hän on pitänyt esillä myös vähemmistöjen, kuten jesidien ja kristittyjen, oikeudenmukaista kohtelua synnyinmaassaan. Suomen tilanteesta al-Taee on huomauttanut, että valtaväestön ja maahanmuuttajien vastakkainasettelu pelaa ääriainesten pussiin.
Al-Taee on painottanut naisten merkitystä rauhanrakentamiselle. Hänen mukaansa rauhanprosessi on kestävämpi, jos naiset ovat alusta asti mukana neuvottelemassa. Ongelma on hänen mielestään se, että naisia pidetään usein asiantuntijoina vain naisia ja lapsia koskevissa asioissa.

Vuoden 2019 somekirjoituskohu

Eduskuntavaalien jälkeen kurditaustainen kansalaisaktivisti Anter Yaşa julkaisi blogissaan kuvakaappauksia al-Taeen vanhoista kirjoituksista Facebookissa. Yaşa piti al-Taeen kirjoituksia Iran-mielisinä ja juutalaisvastaisina.  Al-Taee toimi aiemmin "Gazan sota - Lähi-idän tilanne - uutisseuranta" -nimisen Facebook-ryhmän yhtenä ylläpitäjänä, jossa ylläpitäjänä oli muun muassa Janus Putkonen.
Al-Taeen päivityksissä oli muun muassa toivottu Saudi-Arabian entisen kuninkaan Abdullahin ja Egyptin entisen presidentin Hosni Mubarakin ”palamista”. Homoseksuaaleista ja juutalaisista hän käytti Ylen mukaan ”äärimmäisen halveksuvaa ja alatyylistä kieltä”. Hän myös solvasi somaleita ja heidän uskonnonharjoittamistaan yhdistäen heidät Isis-terroristeihin. Lisäksi hän vihjasi Yhdysvaltojen ja Israelin kouluttaneen Isis-terroristeja ja arvosteli terrori-iskun kohteeksi joutunutta Charlie Hebdo -lehteä siitä, että se oli antanut potkut työntekijälleen, joka pilkkasi Ranskan presidentin pojan kääntyvän juutalaisuuteen rahasta. Saudi-Arabiaa hän kutsui termillä ”child fuckers” (suom. lapsennussijat).
STT yritti selvittää kuvankaappausten aitoutta jo ennen julkista kohua. Al-Taee kiisti aluksi kirjoitusten aitouden ja kutsui niitä mustamaalausyritykseksi. Hän sanoi tunnistavansa osan kirjoituksista omikseen, mutta ei muista kaikkia vanhempia päivityksiä omikseen. CMI väitti viestejä väärennetyiksi. Myöhemmin al-Taee tunnusti kuvakaappausten olleen aitoja, pyysi anteeksi ja kertoi häpeävänsä ennakkoluuloja, ajatuksia ja kieltä, jota on käyttänyt homoseksuaaleista, juutalaisista, sunneista, somaleista tai muista ihmisryhmistä.
Kohun alussa CMI ilmoitti luottavansa al-Taeehen. Myöhemmin kuitenkin CMI:n toiminnanjohtaja Tuija Talvitie ja CMI:n hallituksen puheenjohtaja Alexander Stubb tuomitsivat al-Taeen kirjoitukset CMI:n arvojen vastaisina. CMI ilmoitti myös, että se ei enää jatkossa pitänyt al-Taeen työsuhdetta mahdollisena.
Simon Wiesenthal -keskusta johtava Efraim Zuroff piti The Jerusalem Post -lehdessä al-Taeeta antisemitistinä ja ihmetteli, miten hän voi toimia missään sosiaalidemokraattisessa puolueessa. SDP:n eduskuntaryhmän puheenjohtajan mukaan asia oli loppuun käsitelty 23.4.2019. SDP:n eduskuntaryhmä keskusteli al-Taeen tilanteesta uudelleen 16. elokuuta. Ryhmä ei rankaissut al-Taeeta, mutta ilmoitti antaneensa hänelle ”ohjeistusta siitä, miten kansanedustajan on toimittava”.
Elokuussa 2019 Helsingin poliisi päätti aloittaa al-Taeen kirjoituksista esitutkinnan.

Yksityiselämä

Al-Taeella on ensimmäisestä avioliitostaan poika, joka asuu hänen luonaan. Al-Taeen nykyinen puoliso on CMI:llä työskentelevä Saana Keskitalo, jonka kanssa hänellä on poika ja tytär.